b'\n_START_ARTICLE_\nFreska\n_START_PARAGRAPH_\nFreska (it. fresco \xe2\x80\x93 \xc5\xa1vie\xc5\xbeias) \xe2\x80\x93 sien\xc5\xb3 tapybos technika ir k\xc5\xabrinys, sukurtas freskos technika. Kartais netiksliai freska vadinamas bet kuria technika atliktas sien\xc5\xb3 tapybos k\xc5\xabrinys \xe2\x80\x93 nuo ikiistorini\xc5\xb3 uol\xc5\xb3 pie\xc5\xa1ini\xc5\xb3 iki sintetiniais da\xc5\xbeais nutapyt\xc5\xb3 dabartini\xc5\xb3 kompozicij\xc5\xb3.\n_START_SECTION_\nTechnika\n_START_PARAGRAPH_\nTapoma mineraliniais da\xc5\xbeais, mai\xc5\xa1ytais su grynu arba kalki\xc5\xb3 vandeniu ant dr\xc4\x97gnu (al fresco) arba sausu (al secco) tinku padengto sienos pavir\xc5\xa1iaus arba abiem b\xc5\xabdais kartu (mi\xc5\xa1rioji freska). Tapoma daugiausia gamtin\xc4\x97s kilm\xc4\x97s da\xc5\xbeais (ochr\xc5\xb3, umbr\xc5\xb3 grup\xc4\x97), taip pat mar\xc5\xa1\xc5\xb3, kobalt\xc5\xb3 pigmentais. \xc5\xa0armams atspar\xc5\xabs augaliniai m\xc4\x97lyni ir juodi pigmentai, sumai\xc5\xa1yti su klijais, tepami ant prad\xc5\xbei\xc5\xabvusio tinko. Kartais naudojamos lesiruot\xc4\x97s. D\xc5\xbei\xc5\xabdamos spalvos \xc5\xa1vies\xc4\x97ja, tod\xc4\x97l freskai b\xc5\xabdingas blankus koloritas. Tapoma pagal i\xc5\xa1 anksto parengt\xc4\x85 karton\xc4\x85, nuo kurio per kalk\xc4\x99 pie\xc5\xa1inys perkeliamas ant sienos.\n_START_SECTION_\nIstorija\n_START_PARAGRAPH_\n\xc5\xa0is tapybos b\xc5\xabdas \xc5\xbeinotas jau senov\xc4\x97s Egipte, Kretos-Mik\xc4\x97n\xc5\xb3 kult\xc5\xabroje (Knosas, Tirinto r\xc5\xabm\xc5\xb3 freska, XVI \xe2\x80\x93 XIII a. pr. m. e. prad\xc5\xbeioje). Antikoje pl\xc4\x97tota al secco technika, naudoti sud\xc4\x97tingi keliasluoksniai \xc5\xa1lifuoti gruntai su marmuro milteli\xc5\xb3 priedais (Pomp\xc4\x97ja, Herkulan\xc4\x97jo freska, VI \xe2\x80\x93 V a. pr. m. e. prad\xc5\xbeioje). Pirmaisiais m. e. am\xc5\xbeiais pana\xc5\xa1i \xc4\xaf fresk\xc4\x85 sien\xc5\xb3 tapybos technika pl\xc4\x97tota Indijoje (uol\xc5\xb3 \xc5\xa1ventyklose Ad\xc5\xbeantoje, II a. prad\xc5\xbeioje \xe2\x80\x93 VII a.), Vidurin\xc4\x97je Azijoje (Pend\xc5\xbeikentas, VI a. \xe2\x80\x93 VIII a.). Viduram\xc5\xbeiais laikytasi VIII a. \xe2\x80\x93 IX a. Bizantijoje susiklos\xc4\x8diusi\xc5\xb3 ikonografini\xc5\xb3 kanon\xc5\xb3. Freskos kurtos Bizantijoje, Italijoje, Vokietijoje, Pranc\xc5\xabzijoje, Rusijoje, Gruzijoje, Arm\xc4\x97nijoje, Serbijoje ir kitur. _NEWLINE_Sien\xc5\xb3 tapyba klest\xc4\x97jo Renesanso epochoje Italijoje; tikr\xc5\xb3 fresk\xc5\xb3 (vad. al fresco) suk\xc5\xabr\xc4\x97 D\xc5\xbeotas, Maza\xc4\x8das, Pieras dela Fran\xc4\x8deska, Rafaelis, Mikeland\xc5\xbeelas ir kiti. \xc4\xaesivyravo Renesansui b\xc5\xabdinga plastika, fig\xc5\xabr\xc5\xb3 apimties modeliavimas, taikyta linijin\xc4\x97 perspektyva, freska prarado ankstesn\xc4\xaf dekoratyvum\xc4\x85. Brand\xc5\xbeiojo renesanso freskoms b\xc5\xabdingos sud\xc4\x97tingos diagonaliosios kompozicijos (Popie\xc5\xbeiaus r\xc5\xabm\xc5\xb3 Vatikane freska, 1509\xe2\x88\x921514 m., dailininkas Rafaelis). _NEWLINE_Baroko epochos ba\xc5\xbeny\xc4\x8di\xc5\xb3, r\xc5\xabm\xc5\xb3 sien\xc5\xb3 ir skliaut\xc5\xb3 tapyboje naudoti perspektyvos, \xc5\xa1viesos, spalvos, fakt\xc5\xabros efektai, i\xc5\xa1populiar\xc4\x97jo perspektyvin\xc4\x97s architekt\xc5\xabros motyvai (kvadrat\xc5\xabra), b\xc5\xabdingas tapysenos virtuozi\xc5\xa1kumas, sud\xc4\x97tingi fig\xc5\xabr\xc5\xb3 rakursai, egzaltuoti judesiai (Barberinio r\xc5\xabm\xc5\xb3 Romoje plafonai, 1633\xe2\x88\x921639 m., dailininkas Pietras da Kortona, \xc5\xa0v. Ignoto ba\xc5\xbeny\xc4\x8dios Romoje freska, 1691\xe2\x80\x931694 m., dailininkas Andrea Pocas). _NEWLINE_Klasicizmo laikotarpio freskai b\xc5\xabdinga ai\xc5\xa1ki kompozicija, monumentalios formos, grie\xc5\xbeti fig\xc5\xabr\xc5\xb3 siluetai, darna, harmonija (Versalis, Fontenblo, Ot\xc4\x97jaus r\xc5\xabm\xc5\xb3 Pranc\xc5\xabzijoje freska, dailininkai broliai J. S. ir J. H. Ruso, Juberas Roberas). XIX a. fresk\xc5\xb3 tapyboje vyravo istorizmas, akademizmas, simbolizmas, romantizmas (Burbon\xc5\xb3 r\xc5\xabmai, 1838\xe2\x80\x931847 m., Apolono galerija Luvre, 1849\xe2\x80\x931851 m., dailininkas E\xc5\xbeenas Delakrua, Pary\xc5\xbeiuje), XIX a. antroje pus\xc4\x97je \xe2\x80\x93 simbolizmas (Pikardijos muziejaus Amjene freska, 1861\xe2\x80\x931882 m., dailininkas Pjeras Piuvi de \xc5\xa0avanas), XX a. prad\xc5\xbeioje \xe2\x80\x93 modernas (Eliziejaus lauk\xc5\xb3 teatras Pary\xc5\xbeiuje plafonas, 1912 m., dailininkas Morisas Deni, Jenos universiteto, 1913 m., Hanoverio rotu\xc5\xa1\xc4\x97s freskos, 1914 m., abiej\xc5\xb3 dailininkas Ferdinandas Hodleris). _NEWLINE_XX a. freska glaud\xc5\xbeiai susijusi su architekt\xc5\xabros kryptimis, pastat\xc5\xb3 konstrukcijomis, naudojamomis med\xc5\xbeiagomis, dailininko individualiu brai\xc5\xbeu. \xc5\xbdymesni\xc5\xb3 fresk\xc5\xb3 suk\xc5\xabr\xc4\x97 anglas S. Spenceris (Sandhamo koply\xc4\x8dia Burgkleryje, 1926\xe2\x80\x931932 m.), pranc\xc5\xabzai Fernanas Le\xc5\xbe\xc4\x97 (ba\xc5\xbeny\xc4\x8dia Asy\xc5\xbeiuje, 1946 m.), Anri Matisas (domininkon\xc5\xb3 ba\xc5\xbeny\xc4\x8dia Vence, 1947\xe2\x80\x931951 m.), Markas \xc5\xa0agalas (Grand Op\xc3\xa9ra r\xc5\xabmuose Pary\xc5\xbeiuje, 1964 m.). _NEWLINE_Freska suklest\xc4\x97jo Lotyn\xc5\xb3 Amerikoje. Savita stilistika pl\xc4\x97tota Meksikoje: b\xc5\xabdingos daugiafig\xc5\xabr\xc4\x97s, sud\xc4\x97tingos, dinami\xc5\xa1kos kompozicijos, politin\xc4\x97 tematika (dailininkai Chos\xc4\x97 Klement\xc4\x97 Oroskas, Diegas Rivera, Davidas Sikeirosas).\n_START_SECTION_\nLietuvoje\n_START_PARAGRAPH_\nLietuvoje gotikos laikotarpiu (XIV a. viduryje\xe2\x80\x93XVI a. viduryje) freskomis puo\xc5\xa1ti r\xc5\xabm\xc5\xb3, ba\xc5\xbeny\xc4\x8di\xc5\xb3, vienuolyn\xc5\xb3 interjerai. Da\xc5\xbeniausiai pl\xc4\x97tota al secco, re\xc4\x8diau \xe2\x80\x93 al fresco technika (Vilniaus arkikatedros kriptos, XIV a. pabaiga, Trak\xc5\xb3 pilis, XV a. prad\xc5\xbeia, bernardin\xc5\xb3, arba \xc5\xa0v. Pranci\xc5\xa1kaus ir Bernardino, ba\xc5\xbeny\xc4\x8dios ir vienuolyno, XVI a. prad\xc5\xbeia). Renesanso epochos (XVI a. viduryje\xe2\x80\x93XVII a. viduryje) freska daugiausia i\xc5\xa1liko ba\xc5\xbeny\xc4\x8diose ir vienuolynuose (Tytuv\xc4\x97n\xc5\xb3 vienuolyno ir ba\xc5\xbeny\xc4\x8dios freskos). B\xc5\xabdingas daikt\xc5\xb3 ir fig\xc5\xabr\xc5\xb3 apim\xc4\x8di\xc5\xb3 modeliavimas, linijin\xc4\x97 perspektyva, tikslus pie\xc5\xa1inys. _NEWLINE_Freska i\xc5\xa1populiar\xc4\x97jo baroko epochoje, klest\xc4\x97jo brand\xc5\xbeiojo baroko laikotarpiu (Pa\xc5\xbeaislio ansamblis, 1676\xe2\x80\x931680 m., \xc5\xa0v. Kazimiero koply\xc4\x8dios Vilniaus arkikatedroje, apie 1692 m., freskos, abiej\xc5\xb3 dailininkas Mykolas Arkangelas Palonis ir jo mokiniai). Joms b\xc5\xabdinga laisva kompozicija, form\xc5\xb3 monumentalumas, fig\xc5\xabr\xc5\xb3 dinami\xc5\xa1ki rakursai, perspektyvos efektai. XVIII a. pastat\xc5\xb3 puo\xc5\xa1yboje freskos reik\xc5\xa1m\xc4\x97 sumenko (\xc5\xa0v. Kazimiero ba\xc5\xbeny\xc4\x8dios, 1741\xe2\x80\x931757 m., \xc4\x8dek\xc5\xb3 dailininkas Fryderikas Obstas, \xc5\xa0v\xc4\x8d. Marijos Paguodos koply\xc4\x8dios \xc5\xa0v. Jon\xc5\xb3 ba\xc5\xbeny\xc4\x8dioje, \xc5\xa0v. Teres\xc4\x97s ba\xc5\xbeny\xc4\x8dios, abi 1763\xe2\x80\x931765 m., dailininkas Motiejus Slu\xc5\xa1\xc4\x8dianskis, freskos; visos Vilniuje). Retai kurta ir klasicizmo laikotarpiu, XIX a. (Vilniaus universiteto Did\xc5\xbeiosios pos\xc4\x97d\xc5\xbei\xc5\xb3 sal\xc4\x97s, dab. Ret\xc5\xb3 spaudini\xc5\xb3 skaitykla, freska, 1802\xe2\x80\x931804 m., dailininkai Pranci\xc5\xa1kus Smuglevi\xc4\x8dius ir Antanas Smuglevi\xc4\x8dius; Vilniaus arkikatedros zakristijos freska, XIX a. vidurys, dailininkas Albertas \xc5\xbdametas). _NEWLINE_Freska atgaivinta XX a. ketvirtame de\xc5\xa1imtmetyje, kai nuo 1929 m. veik\xc4\x97 dekoratyvin\xc4\x97s tapybos studija Kauno meno mokykloje. Fresk\xc5\xb3 suk\xc5\xabr\xc4\x97 Adolfas Vale\xc5\xa1ka (Kauno karo ligonin\xc4\x97s koply\xc4\x8dioje, 1931 m.), Zenonas Kolba (Pasaulin\xc4\x97s parodos Pary\xc5\xbeiuje Baltijos \xc5\xa1ali\xc5\xb3 paviljone, 1937 m.), Stasys U\xc5\xa1inskas (projektas Kauno aviatori\xc5\xb3 namams, 1937 m.), Petras Kalpokas (Pramon\xc4\x97s, prekybos ir amat\xc5\xb3 r\xc5\xabmai Kaune, 1938 m.), fresk\xc5\xb3 eskiz\xc5\xb3 suk\xc5\xabr\xc4\x97 Juozas Mik\xc4\x97nas, Antanas Gudaitis ir kiti. _NEWLINE_XX a. antroje pus\xc4\x97je freskomis gausiai dekoruoti visuomeniniai pastatai. B\xc5\xabdinga s\xc4\x85lygi\xc5\xa1ka daugiaplan\xc4\x97 erdv\xc4\x97, daugiafig\xc5\xabr\xc4\x97s kompozicijos, freska derinta su kitomis technikomis, da\xc5\xbeniausiai sgrafitu. Savitumu, sud\xc4\x97tingumu i\xc5\xa1siskiria N. Da\xc5\xa1kovos \xe2\x80\x9eLiaudies \xc5\xa1vent\xc4\x97\xe2\x80\x9c (alaus daryklos \xe2\x80\x9eTauras\xe2\x80\x9c degustacijos sal\xc4\x97je Vilniuje, 1972 m.), V. Tru\xc5\xa1io \xe2\x80\x9eStumbr\xc5\xb3 med\xc5\xbeiokl\xc4\x97\xe2\x80\x9c (\xc5\xa0iauli\xc5\xb3 m\xc4\x97sos kombinato klube, 1974 m.), A. Kmieliausko (Vilniaus universiteto Lituanistikos centro knygyne \xe2\x80\x9eLittera\xe2\x80\x9c, 1979 m., Kan\xc4\x8di\xc5\xb3 koply\xc4\x8dioje Rainiuose, 1992 m.), \xe2\x80\x9eM\xc5\xabs\xc5\xb3 kra\xc5\xa1tas\xe2\x80\x9c Agrarin\xc4\x97s ekonomikos MTI Vilniuje, dailinink\xc4\x97s Sofija Veiveryt\xc4\x97, Angelina Banyt\xc4\x97, Natalija Da\xc5\xa1kova 1980 m., \xe2\x80\x9eMet\xc5\xb3 laikai\xe2\x80\x9c Vilniaus universiteto Lituanistikos centre, dailininkas Petras Rep\xc5\xa1ys, 1985 m., N. Vilutyt\xc4\x97s freska-sgrafitas Ritualini\xc5\xb3 paslaug\xc5\xb3 r\xc5\xabmuose Vilniuje, 1989 m. Freskas taip pat k\xc5\xabr\xc4\x97 Romas Dalinkevi\xc4\x8diaus, Irena Tre\xc4\x8diokait\xc4\x97-\xc5\xbdebenkien\xc4\x97, Silvija Drebickait\xc4\x97, Justina Dobkevi\xc4\x8dien\xc4\x97, Juozas Vosylius ir kiti dailininkai.'